## Pravilnik o izdavanju suglasnosti za upis u sudski registar pravnih osoba koje obavljaju stručne poslove prostornog uređenja

### NN 93/1994 (16.12.1994.), Pravilnik o izdavanju suglasnosti za upis u sudski registar pravnih osoba koje obavljaju stručne poslove prostornog uređenja

# MINISTARSTVO PROSTORNOG UREĐENJA, GRADITELJSTVA I STANOVANJA

Na temelju odredbe članka 7. stavka 3. Zakona o prostornom uređenju
("Narodne novine", broj 30/94), ministar prostornog uređenja,
graditeljstva i stanovsnja donosi

## PRAVILNIK

### O IZDAVANJU SUGLASNOSTI ZA UPIS U SUDSKI REGISTAR PRAVNIH OSOBA KOJE OBAVLJAJU STRUČNE POSLOVE PROSTORNOG UREĐENJA

Članak 1.

Ovim pravilnikom utvrđuju se uvjeti i mjerila za izdavanje suglasnosti
za upis u sudski registar pravnih osoba koje obavljaju stručne poslove
prostornog uređenja (u daljnjem tekstu: stručni poslovi).

Članak 2.

Ministarstvo prostornog uređenja, graditeljstva i stanovanja (u daljnjem
tekstu: Ministarstvo) izdat će podnositelju zahtjeva suglasnost iz članka
1. ovog pravilnika ako ispunjava uvjete - i to:

1. za obavljanje stručnih poslova u svezi s izradom dokumenata prostornog
uređenja i stručnih podloga za izdavanje lokacijskih dozvola:

- ako ima ili dokaže da će stalno zapošlsti najmanje tri djelatnika
u punom radnom vremenu, i to dva djelatnika -diplomirana inženjera arhitekture
i jedan djelatnik

- diplomirani stručnjak drugih tehničkih znanosti (graditeljske, geodezijske,
geografske, ekološke i slične znanosti) s položenim stručnim ispitom ili
društvenih znanosti (ekonomske, sociološke i slične znanosti) te

- ako dva zaposlena djelatnika imaju radno iskustvo od najmanje tri
godine na obavljanju stručnih poslova prostornog uređenja;

2. za obavljanje stručnih poslova u svezi s izradom stručnih podloga
za izdavanje lokacijskih dozvola: - za građevine visokogradnje ako ima
ili dokaže da će stalno zaposliti najmanje jednog djelatnika u punom radnom
vremenu i to diplomiranog inženjera arhitekture s položenim stručnim ispitom
i radnim iskustvom od najmanje tri godine na obavljanju stručnih poslova
prostornog uređenja, dok za ostale građevine ako ima ili će stalno zaposliti
još jednog diplomiranog stručnjaka odgovarajuće tehničke znanosti s položenim
stručnim ispitom. Osnivač pravne osobe koja obavlja stručne poslove prema
točki 1. odnosno točki 2. ovog članka, ubraja se u broj zaposlenih djelatnika
ako ispunjava propisane uvjete.

Članak 3.

Zahtjevu za izdavanje suglasnosti za upis u sudski registar prema članku
2. ovog pravilnika posebno za svakog zaposlenog djelatnika odnosno djelatnika
koji će se zaposliti nakon upisa u sudski registar, kao i za podnositelja
zahtjeva koji će obavljati stručne poslove prilsže se:

- diploma

- domovnica

- uvjerenje o položenom stručnom ispitu

- opis radnog iskustva (godine i mjeseci), kao i nazivi i adrese osoba
kod kojih su bili zaposleni (preslika iz radne knjižice)

- popis prostornih planova čije je stručne podloge djelatnik izradio
ili suradivao u njihovoj izradi :

- popis zahvata u prostoru za koje je djelatnik izradio stručne podloge
za izdavanje uvjeta uređenja prostora odnosno lokacijske dozvole

- popis objavljenih znanstvenih ili stručnih radova iz područja prostornog
uređenja

- popis aktivnosti koje je djelatnik obavljao, a prema ocjeni podnositelja
zahtjeva doprinose unapređenju struke u djelatnosti prostornog uređenje.

Članak 4.

Ministarstvo vodi evidenciju o pravnim osobama koje obavljaju stručne
poslove iz članka 2. ovog pravilnika. Evidencija iz stavka 1. ovog članka
sadržava:

- naziv pravne osobe

- broj i datum izdavanja suglasnosti za upis u sudski registar

- listu za svakog djelatnika s osobnim i stručnim podacima iz članka
3. ovog pravilnika.

Članak 5.

Ovaj pravilnik stupa na snagu osmog dana od dana objave u "Narodnim
novinama".

Klasa: 350-01/94-03/04

Urbroj : 531-05-94-1

Zagreb, 5. prosinca 1994.

Ministar prostornog uređenja,graditeljstva i stanovanja

**Zlatko Tomčić, dipl. inž. građ., v. r.**

Pravilnik, NN 93/1994-1605